Veels geluk, Afrikaans! | Maroela Media
Afrikaans is vanjaar 90 jaar jonk en Maroela Media gaan seker maak dat ons die hele jaar lank fees vier!
Maroela het reeds met ŉ reeks artikels begin wat oorspronklik in die boek, Hoekom Afrikaans? gepubliseer is. Die bekroonde skrywer Francois Bloemhof het byvoorbeeld spesiaal ŉ bangmaakstorie vertel – omdat dit in geen ander taal so lekker sou skryf nie.
Volgens Flip Buys, voorsitter van die Solidariteit Beweging, word ŉ taal nie bevorder deur die heeltyd die bedreigings te beklemtoon nie, maar deur opwindende planne aan te pak wat sy sprekers se verbeelding aangryp. “Daarom behoort alle Afrikaanssprekendes 2015 as Taaljaar te verklaar, en die amptelike erkenning van Afrikaans met dieselfde wilskrag en daadkrag vier waarmee ons taal opgebou is,” skryf hy. Lees verder.
“Wanneer jy Afrikaans kies, is dit ’n keuse teen middelmatigheid en vir die eiesoortige kreatiwiteit van hierdie jong taal wat so geesdriftig in die skeppende kunste uitgeleef word,” skryf Alana Bailey. “Elkeen wat Afrikaans kies, versterk die taal en ons gemeenskap se toekoms. Ons is die waterdruppels wat Afrikaans laat floreer en gedy.”
Natuurlik kan jy ook met Maroela Media se Taaltoffie op hoogte bly met die herkoms van uitdrukkings en idiome, die mooiste gedigte en die interessantste woorde (dis gratis!).
Afrikaans 90: Afrikaans as geskenk van die Here
Zuri · 4 jaar gelede
Welgedaan my mooi Taal…..!!!!!!
Afrikaans is trots, springlewendig, twis en stry, sing en lag in vrolike, kleurige, geurige beelde: Fantasties beskrywend, “tuinslang” vir “pyp” is voorbeeld van sy onmeetlike woordeweelde!
Rugsteunend is woorde van geloof, van troos, van hoop en sterkte, wat siekes en swakkes opbeur.
Klein Ondeug, moeders sorg en skat, haar lus, haar las, haar vreug*
Altyd volmaak: Die taal se woorde dans parmantig en speel, van heelhartige emosies gedrewe, Natuurlik en propvol geesdrif, borrelend vrolik, kragtig en kielierig spontaan of volkome verhewe:
Sien, Afrikaans is nie sommer “mogetroffe” nie, daar is altyd ŉ woord of twee of selfs drie:
Dan is woorde soos “deksels”, “eina!”, “sjoe”, “tjankbalie”, “ditsem”, “aitsa” en “siestog” gevra,
In verdigsels of “wolhaarstories” vertel jy langdradig wat jou in jou lewe so vreeslik, so triestig pla.
Eie die dubbele “nie”, want met “Nie meer nie!” hou jy op met kla en jy sê “Ja-nee” vir jou “Ja!”
* bron: Jan F.E. Celliers, Die vlakte en andere gedigte. Volkstem-drukkerij, Pretoria 1908